Oslo Golfklubb
Klubbhuset
Utsikten fra klubbhuset
Greenen på hull 9
**Oslo Golfklubb** er en golfklubb ved Bogstadvannet på Bogstad i Oslo. Klubben ble grunnlagt i 1924 som den første golfklubben i Norge. Banen åpnet året etter.

I *Golf Worlds* kåring av Europas beste golfbaner i september 2019 ble Oslo Golfklubb rangert som nr. 55.

Historie
--------

På begynnelsen av 1920-tallet kom skipsrederen Ragnar Halle tilbake til Kristiania etter et lengre utenlandsopphold, der han hadde fått interesse for golfspillet. Han skisserte opp en bane, og det ble opprettet en arbeidskomité for opprettelse av en golfbane. I juni 1924 mottok denne komiteen et tilbud fra grunneier Westye Egeberg på Bogstad gård om leie av 150 mål sør for Bogstadvannet. Få dager senere, 13. juni, ble det avholdt en konstituerende generalforsamling der Kristiania Golf Klub ble dannet. En av de første ansettelsene var skiløperen Johan Grøttumsbråten fra Sørkedalen, som ble ansatt som baneformann og assisterende greenkeeper.

De første hullene var snart klare, samtidig som banen ble utvidet etter som økonomien tillot det. Etter hvert kunne klubben ta seg råd til å anskaffe ytterligere mark, blant annet Himstadjordet, der Bogstad Camping nå ligger. Der lå det tre hull, som var i bruk frem til okkupasjonen, da tyskerne satte opp flere brakker der. Etter krigen ble det ansett at området var ubrukbart til golf, og det ble anskaffet ny mark langs Ankerveien.

De første årene fungerte en ombygd låve, Bjerkoddlåven, som klubbhus. Denne låven brant ned under andre verdenskrig. I 1935 ble de oppført et nytt klubbhus, som ble stående frem til det ble erstattet av dagens klubbhus våren 2020.

Oslo Golfklubb var i 1948 grunnleggende medlem av Norsk Golfforbund, senere Norges Golfforbund, sammen med Borregaard Golfklubb, Høsbjør Golfklubb og Bergen Golfklubb. Klubbens innflytelse i forbundet var stor. Fra 1948 til 1956 telte klubbmesterskapet i Oslo GK også som norgesmesterskap. I 33 av de første 50 årene i forbundets historie var lederen av golfforbundet Oslo-medlem.

Etter 2007-sesongen ble banen stengt for en omfattende oppgradering, og åpnet igjen våren 2009.

Internasjonale turneringer
--------------------------

Oslo Golfklubb var vertskap for Ladies European Tour-turneringen Ladies Norwegian Masters i 2002 og 2006 og Challenge Tour-turneringen Norwegian Challenge fra 1995 til 1997.

Referanser
----------

1. ↑  *Norsk Golf*: «Tre norske baner på liste over kontinentets beste golfbaner» Arkivert 3. oktober 2019 hos Wayback Machine. (publisert 1. oktober 2019; besøkt 3. oktober 2019)
2. ↑  Aftenposten 3. juni 2009

Kilder
------

* *Oslo Golfklubb 25 år*.
* *Oslo Golfklubb – 1924-1974*.
* *Fra knickersadel til folkesport – Oslo Golfklubb 1924-1999*.
* *Golf – den eventyrlige sporten*. (Kleppen, 1998) ISBN 82-03-22276-5

Eksterne lenker
---------------

* Oslo Golfklubb – offisielt nettsted

|  |  |  |
| --- | --- | --- |
| Det første klubbhuset var låven ute på Bjerkodden  Foto: Anders Beer Wilse / Oslo Museum  | Ett av tre hull på Himstadjordet, der Bogstad Camping nå ligger  Foto: Anders Beer Wilse / Oslo Museum  | Et nytt klubbhus sto ferdig i 1935  Foto: Anders Beer Wilse / Oslo Museum  |

Portal: Golf

|  |  |
| --- | --- |
| Oppslagsverk/autoritetsdata | Oslo Byleksikon **·** VIAF
 |